Touko-, kesäkuu 1944 – Joukkosi eessä
RYNNÄKKÖTYKKIPATALJOONAN 2. KOMPPANIAN PÄÄLLIKKÖ, KAPTEENI WERNER VON TROIL (24.KADK)
KOMENTOVAUNUNSA PS. 531-1:N TORNISSA ENSON PARAATISSA 4.6.1944.
Kaatuneet kadettiupseerit
401. Yleisesikuntaeverstiluutnantti Eino Savonheimo, 3.kadk, 125
Toipilas (yleisesikuntaupseeri, SaiSkpE)
Kuoli sairauteen 17.SotaS Mikkeli 6.5.1944
Everstiluutnantti Savonheimo sairastui syyskuussa 1943 ollessaan III/KTR12 komentajana ja oli hoidettavana sotasairaalassa tammikuuhun 1944, jonka jälkeen hänet siirrettiin kotijoukkoihin ja edelleen nimellisesti Saimaan Suojeluskuntapiirin kirjoille. Savonheimo kuoli kurkkutulehdukseen sotasairaalassa 6.5.44.
402. Luutnantti Martti Salovaara, 25.kadk, 2145
Ohjaaja, 3.Ltue/HLeLv24/LeR3
Kuoli lento-onnettomuudessa Suulajärvi, Muolaa 12.5.1944
Lentueen varapäällikön, luutnantti Salovaaran johtama Messerschmitt-parvi oli 12.5.44 kello 1215 lähdössä torjuntalennolle Suulajärven kentältä. Salovaara rullasi MT-236-koneensa jonkin matkan päähän konekorsusta ja pysähtyi hetkeksi koekäyttämään moottoria, jolloin kone peittyi sakeaan pölypilveen ja takana tullut siipikone ajoi Salovaaran koneen päälle Salovaaran saadessa välittömästi surmansa.
Salovaaran veli, vänrikki Jorma Salovaara (kadk 20), kaatui 17.12.39.
403. Majuri, Mannerheim-ristin ritari Toivo Häkkinen, 10.kadk, 565
Toipilas (kurssin johtaja/JvKoulKesk3)
Kuoli sairauteen 13.SotaS Viipuri 15.5.1944
Majuri Häkkinen haavoittui Poventsassa 9.1.42 vaikeasti pienoisheittimen kranaatin sirpaleista päähän toimiessaan Jääkäripataljoona 2:n komentajana. Häkkinen ei enää tämän jälkeen kyennyt rintamapalvelukseen ollen ensin koulutusupseerina ja sitten ryhmänjohtajakurssin johtajana Jalkaväen Koulutuskeskus 3:ssa. Hän sairastui kesäkuussa -43 ollen siitä asti hoidettavana Viipurin sotasairaalassa, jossa kuoli 15.5.44 keuhkotautiin.
404. Majuri, Mannerheim-ristin ritari Auvo Maunula, 10.kadk, 635
Laivueen komentaja, HLeLv28/LeR2
Kuoli lento-onnettomuudessa Pälläjärvi, Hirvas, Kontupohja 17.5.1944
Majuri Maunula oli suorittamassa ilmataisteluharjoitusta 17.5.44 kello 1440, kun hänen Morane Saulnier MS-628-koneensa meni syöksystä oikaistaessa virheliikkeestä syöksykierteeseen ja putosi Pälläjärveen Maunulan saadessa välittömästi surmansa.
405. Luutnantti Leo Ukkonen, 26.kadk, 2340
Ohjaaja, 1.Ltue/TLeLv14
Kaatui Ieljärvi, Rukajärvi 2.6.1944
Luutnantti Ukkonen oli 2.6.44 mukana neljän Morane Saulnier -koneen parvessa tiedustelulennolla Kuutsjärven ja Ieljärven välisellä alueella, kun osasto kohtasi kello 1825 toistakymmentä vihollishävittäjää. Syntyneessä taistelussa viholliskone onnistui ampumaan Ukkosen MS-603:n tuleen. Ukkonen yritti pelastautua laskuvarjolla, mutta varjo oli syttynyt tuleen ja hän syöksyi maahan. Ukkosen ruumis jäi kentälle.
406. Kapteeniluutnantti Nils-Erik von Haartman, 7.mek, 134 me
Ei vakinaisessa palveluksessa
Kuoli sairauteen Tukholma 7.6.1944
Kapteeniluutnantti von Haartman sairastui keuhkotautiin kesällä -42 ja oli hoidettavana sotasairaalassa kevääseen -43, jolloin hänet vapautettiin palveluksesta sairauden perusteella. Haartman kuoli keuhkotautiin Tukholmassa 7.6.44.
Uusien syöksytykkien esittely Suomen Marsalkka Mannerheimille ja Tasavallan Presidentille. Syöksytykkien ohimarssi katselmuksessa. Enso 4.6.1944
Rynnäkkötykkipataljoonan 2. komppanian päällikkö, kapteeni Werner von Troil (24.kadk) komentovaununsa Ps. 531-1:n tornissa Enson paraatissa 4.6.1944. Von Troil kaatui Kuuterselässä 15.6.1944 ollessaan vaununsa ulkopuolella käskynannossa.
Lähteet esitetty kirjassa ja sen sähköisessä versiossa (PDF) joka on ladattavissa Kadettikunnan ja tämän sivuston verkkosivuilta.